b'\n_START_ARTICLE_\nMelatonin\n_START_SECTION_\nBiosinteza\n_START_PARAGRAPH_\nPri vi\xc5\xa1jih \xc5\xbeivalih, vklju\xc4\x8dno s \xc4\x8dlovekom, melatonin nastaja v pinealocitih v \xc4\x8de\xc5\xa1eriki, ki se nahaja v mo\xc5\xbeganih, vendar izven krvno-mo\xc5\xbeganske pregrade, kakor tudi v o\xc4\x8desni mre\xc5\xbenici, le\xc4\x8di, gastrointestinalnem traktu in ostalih tkivih. Najve\xc4\x8dji organ, ki proizvaja melatonin, je ko\xc5\xbea, kjer se tvorita tako melatonin kot njegov stranski proizvod AFMK (N-acetil-N-formil-5-metoksikinuramin). Oba se naravno sintetizirata iz aminokisline triptofana preko serotonina, ki se z encimoma N-acetiltransferazo in 5-hidroksiindol-O-metiltransferazo pretvori v melatonin._NEWLINE_Tvorba melatonina v \xc4\x8de\xc5\xa1eriki je pod vplivom suprakiazmati\xc4\x8dnega jedra(SCN) v hipotalamusu, ki iz o\xc4\x8desne mre\xc5\xbenice prejema informacije o dnevnem vzorcu svetlobe in teme. Tako ritmi\xc4\x8dnost SCN kot tvorba melatonina sta pod vplivom svetlobne informacije, ki potuje skozi retinohipotalami\xc4\x8dni trakt (RHT)._NEWLINE_Informacija o svetlobi/temi dose\xc5\xbee SCN preko fotosenzitivnih ganglijskih celic v o\xc4\x8desni mre\xc5\xbenici, ki so pravzaprav fotosenzitivne fotoreceptorske celice (te svetlobne celice so zraven pali\xc4\x8dic in \xc4\x8depkov tretji tip celic o\xc4\x8desne mre\xc5\xbenice), razli\xc4\x8dne od tistih, ki sodelujejo pri tvorbi slike. Predstavljajo pribli\xc5\xbeno 2% vseh ganglijskih celic o\xc4\x8desne mre\xc5\xbenice pri ljudeh in izra\xc5\xbeajo fotopigment melanopsin. Ob\xc4\x8dutljivost melanopsina sovpada s fotopigmentom, ki temelji na vitaminu A in sicer z vrhom pri 484 nm valovne dol\xc5\xbeine (modra svetloba). Ta obseg svetlobe narekuje cirkadiani ritem in produkcijo specifi\xc4\x8dnih \xc5\xbeiv\xc4\x8dnih in endokrinih signalov, izzvanih s temo/svetlobo, ki uravnavajo vedenjske in fiziolo\xc5\xa1ke cirkadiane ritme. Melatonin se izlo\xc4\x8da v temi pri \xc5\xbeivalih, ki so aktivne pono\xc4\x8di ali podnevi._NEWLINE_Melatonin lahko proizvajajo tudi nekatere periferne celice, kot so celice kostnega mozga, limfociti in epitelne celice. Obi\xc4\x8dajno je koncentracija melatonina v teh celicah mnogo vi\xc5\xa1ja kot v krvi, vendar naj nanjo ne bi vplivala svetloba._NEWLINE_Melatonin sintetizirajo tudi nekatere rastline, kot na primer ri\xc5\xbe, in ta zau\xc5\xbeiti melatonin naj bi se vezal na vezavna mesta za melatonin v mo\xc5\xbeganih sesalcev.\n_START_SECTION_\nZgodovina\n_START_PARAGRAPH_\nMelatonin je povezan z mehanizmom, s katerim nekatere dvo\xc5\xbeivke in plazilci menjajo barvo ko\xc5\xbee. V  povezavi s tem je bil tudi odkrit. McCord in Allen (J Exptl Zool, 1917) sta dokrila, da je ekstrakt iz \xc5\xbelez \xc4\x8de\xc5\xa1erike pri kravah razsvetlil \xc5\xbeabjo ko\xc5\xbeo, medtem ko je Aaron B. Lerner zaslu\xc5\xbeen za poimenovanje hormona in dolo\xc4\x8ditev njegove kemijske strukture leta 1958. V srednjih sedemdesetih so Lynch in ostali odkrili, da tvorba melatonina tudi pri ljudeh izkazuje cirkadiani ritem.\n_START_SECTION_\nDistribucija v sesalskem telesu\n_START_PARAGRAPH_\nV \xc4\x8de\xc5\xa1eriki, ki se nahaja izven krvno-mo\xc5\xbeganske bariere, tvorjen melatonin se obna\xc5\xa1a kot endokrini hormon, kajti spro\xc5\xa1\xc4\x8da se v kri, medtem ko se v o\xc4\x8desni mre\xc5\xbenici in gastrointestinalnem traktu (GIT) tvorjen melatonin obna\xc5\xa1a kot parakrini hormon.\n_START_SECTION_\nVloga v \xc5\xbeivalskem telesu\n_START_PARAGRAPH_\nMnoge \xc5\xbeivali uporabljajo \xc4\x8dasovno razli\xc4\x8dnost tvorbe melatonina vsak dan kot sezonsko orientacijo. Pri \xc5\xbeivalih in ljudeh sta sinteza in izlo\xc4\x8danje melatonina odvisna od razli\xc4\x8dne dol\xc5\xbeine no\xc4\x8di poleti in pozimi. Razli\xc4\x8dna dol\xc5\xbeina izlo\xc4\x8danja tako slu\xc5\xbei kot biolo\xc5\xa1ki signal za organizacijo sezonskih funkcij, odvisnih od dol\xc5\xbeine dneva (fotoperiodi\xc4\x8dnih), kot so reprodukcija, vedenje, rast dlak in prikrivanje barv pri sezonskih \xc5\xbeivalih. Pri sezonskih \xc5\xbeivalih, ki nimajo dolge gestacijske dobe in se parijo v \xc4\x8dasu med dalj\xc5\xa1o dnevno svetlobo, melatoninski signal nadzoruje variiranje njihove spolne fiziologije in eksogeni melatonin lahko spro\xc5\xbei podobne fiziolo\xc5\xa1ke u\xc4\x8dinke pri \xc5\xbeivalih, vklju\xc4\x8dno s holandskimi pticami in hr\xc4\x8dki. Melatonin lahko zatre po\xc5\xbeelenje tako, da inhibira izlo\xc4\x8danje luteinizirajo\xc4\x8dega hormona (LH) in folikle stimulirajo\xc4\x8dega hormona (FSH) iz adenohipofize, posebej pri sesalcih, ki imajo paritveno dobo izven obdobja dnevne svetlobe. Melatonin zavre razmno\xc5\xbeevanje \xc5\xbeivali, ki se razmno\xc5\xbeujejo v \xc4\x8dasu med dalj\xc5\xa1o dnevno svetlobo, medtem ko ga pri \xc5\xbeivalih, ki se razmno\xc5\xbeujejo v \xc4\x8dasu s kraj\xc5\xa1o dnevno svetlobo, spodbuja._NEWLINE_Pono\xc4\x8di melatonin regulira leptin, in sicer zni\xc5\xbeuje koncentracije leptina, hormona, ki uravnava prehranjevanje (lakoto).\n_START_SECTION_\nCirkadiani ritem\n_START_PARAGRAPH_\nPri ljudeh se melatonin tvori v kot grah veliki \xc5\xbelezi \xc4\x8de\xc5\xa1eriki, ki se nahaja v sredi\xc5\xa1\xc4\x8du mo\xc5\xbeganov, vendar izven krvno-mo\xc5\xbeganske pregrade. Melatonin sodeluje pri ciklu za spanje-budnost tako, da povzro\xc4\x8da zaspanost in zni\xc5\xbea telesno temperaturo, vendar je kljub temu centralni \xc5\xbeiv\xc4\x8dni sistem (predvsem suprachiasmatic nuclei /SCN) tisti, ki uravnava dnevni cikel parakrinega in endokrinega sistema.\n_START_SECTION_\nSvetlobna odvisnost\n_START_PARAGRAPH_\nSvetloba zavre tvorbo melatonina, medtem ko jo tema spodbuja, zaradi \xc4\x8desar je ta hormon znan kot \xc2\xbbhormon no\xc4\x8di\xc2\xab. Izlo\xc4\x8danje in koncentracija v krvi sta najve\xc4\x8dji sredi no\xc4\x8di, v drugi polovici no\xc4\x8di za\xc4\x8dne postopoma padati. Zna\xc4\x8dilna so tudi normalna \xc4\x8dasovna odstopanja, odvisna od posameznikovega kronotipa (tj. lastnosti, kdaj v dnevu je posameznik bolj ali manj aktiven)._NEWLINE_Do nedavnega so bili ljudje v zmernih klimatskih pasovih pozimi izpostavljeni le \xc5\xa1esturni dnevni svetlobi, dandanes pa umetna svetloba zmanj\xc5\xa1a izpostavljenost temi na obdobje osem ur ali manj skozi vse leto. \xc5\xbde manj\xc5\xa1a svetloba zmanj\xc5\xa1a tvorbo melatonina do dolo\xc4\x8dene stopnje, medtem ko lahko prekomerna razsvetljava pomembno zmanj\xc5\xa1a tvorbo. Ker je predvsem modra svetloba tista, ki zavre tvorbo melatonina, lahko no\xc5\xa1enje o\xc4\x8dal, ki zaustavljajo modro svetlobo, v \xc4\x8dasu pred spanjem zmanj\xc5\xa1a izgubo melatonina. Prav tako je no\xc5\xa1enje o\xc4\x8dal, ki zaustavljajo modro svetlobo, priporo\xc4\x8dljivo za ljudi, ki se navajajo na zgodnej\xc5\xa1i \xc4\x8das spanja, saj melatonin izzove zaspanost.\n_START_SECTION_\nAntioksidant\n_START_PARAGRAPH_\nPoleg tega, da usklajuje biolo\xc5\xa1ko uro, izkazuje melatonin tudi mo\xc4\x8dno antioksidativno sposobnost, ki je bila odkrita leta 1993. V mnogih ni\xc5\xbejih \xc5\xbeivljenjskih oblikah slu\xc5\xbei samo temu namenu. Melatonin je antioksidant, ki zlahka prehaja celi\xc4\x8dne membrane in krvno-mo\xc5\xbegansko pregrado. Melatonin je direktni odna\xc5\xa1alec OH-, O2 in NO in za razliko od drugih antioksidantov ni podvr\xc5\xbeen redoks ciklu, ki predstavlja sposobnost molekule, da je podvr\xc5\xbeena ponavljajo\xc4\x8dima se redukciji in oksidaciji, kar omogo\xc4\x8da drugim antioksidantom (vitamin C), da ponovno pridobijo svoje antioksidativne lastnosti, medtem ko se enkrat oksidiran melatonin ne more ve\xc4\x8d reducirati do prej\xc5\xa1njega stanja, saj po reakciji z radikali tvori stabilne kon\xc4\x8dne produkte. Zaradi tega mu pravimo terminalni oz. samomorilski antioksidant._NEWLINE_Nedavne \xc5\xa1tudije nakazujejo, da naj bi bil prvi presnovek melatonina v antioksidativni poti N(1)-acetil-N(2)-formil-5-metoksikinuramin (AFMK) in ne pogost izlo\xc4\x8den 6-hidroksimelatonin sulfat. AFMK je mo\xc4\x8d najti tako pri enoceli\xc4\x8darjih kot mnogoceli\xc4\x8darjih. Ena molekula AFMK lahko nevtralizira do 10 ROS/RNS (reaktivne kisikove zmesi/reaktivne du\xc5\xa1ikove zmesi), saj so vklju\xc4\x8dno z melatoninom mnogi produkti reakcije tudi sami antioksidanti. Ta antioksidativna aktivnost je raz\xc5\xa1irjena na kar \xc4\x8detrtino presnovkov melatonina. Procesu pravimo \xc2\xbbkaskada odstranjevanja radikalov\xc2\xab, \xc4\x8desar ne poznamo pri obi\xc4\x8dajnih antioksidantih._NEWLINE_Pri \xc5\xbeivalskih modelih melatonin prepre\xc4\x8di po\xc5\xa1kodbe DNA, povzro\xc4\x8dene s karcinogeni, in sicer tako, da zaustavi njihov mehanizem, s katerim povzro\xc4\x8dijo raka. Dokazano je tudi, da naj bi bil u\xc4\x8dinkovit pri za\xc5\xa1\xc4\x8diti pred mo\xc5\xbeganskimi po\xc5\xa1kodbami, povzro\xc4\x8denimi s sprostitvijo ROS pri hipoksi\xc4\x8dnih mo\xc5\xbeganskih po\xc5\xa1kodah pri novorojenih podganah. Antioksidativna aktivnost melatonina naj bi tudi zmanj\xc5\xa1ala \xc5\xa1kodo pri nekaterih tipih Parkinsonove bolezni, prepre\xc4\x8deval naj bi sr\xc4\x8dne aritmije in zvi\xc5\xa1eval \xc5\xbeivljenjsko dobo (po nekaterih \xc5\xa1tudijah naj bi zvi\xc5\xa1al povpre\xc4\x8dno \xc5\xbeivljenjsko dobo mi\xc5\xa1i za 20%).\n_START_SECTION_\nImunski sistem\n_START_PARAGRAPH_\nKljub temu da melatonin interagira z imunskim sistemom, podrobnosti teh interakcij \xc5\xa1e niso znane. Narejenih je bilo nekaj \xc5\xa1tudij, ki naj bi potrdile u\xc4\x8dinkovitost melatonina pri zdravljenju bolezni. Ve\xc4\x8dina podatkov je osnovanih na majhnih, nepopolnih klini\xc4\x8dnih \xc5\xa1tudijah. Vsakr\xc5\xa1en pozitiven imunolo\xc5\xa1ki u\xc4\x8dinek naj bi bil rezultat delovanja melatonina na receptorje z veliko afiniteto (MT1 in MT2), ki se izrazijo v imunokompetentnih celicah. V predklini\xc4\x8dnih \xc5\xa1tudijah naj bi melatonin stopnjeval tvorbo citokina in s tem prepre\xc4\x8dil pridobljene primanjkljaje. Nekatere \xc5\xa1tudije naj bi dokazovale, da naj bi bil melatonin uspe\xc5\xa1en pri prepre\xc4\x8devanju infekcijskih bolezni, vklju\xc4\x8dno z virusnimi (HIV), bakterijskimi in potencialno pri zdravljenju raka._NEWLINE_Endogeni melatonin v \xc4\x8dlove\xc5\xa1kih limfocitih je povezan s tvorbo interlevkina-2 (IL-2) in ekspresijo receptorja za IL-2, kar naj bi pomenilo, da je melatonin udele\xc5\xbeen pri \xc5\xa1irjenju od antigena spodbujenih \xc4\x8dlove\xc5\xa1kih T limfocitov. V kombinaciji s kalcijem je imunostimulator in se uporablja kot adjuvant pri nekaterih klini\xc4\x8dnih protokolih. Nasprotno lahko nara\xc5\xa1\xc4\x8dajo\xc4\x8da aktivnost imunskega sistema poslab\xc5\xa1a avtoimune motnje. Pri pacientih z revmatoidnim artritisom je produkcija melatonina ve\xc4\x8dja kot pri zdravih posameznikih enake starosti.\n_START_SECTION_\nSanjanje\n_START_PARAGRAPH_\nNekateri posamezniki, ki u\xc5\xbeivajo dodatne koli\xc4\x8dine melatonina, poro\xc4\x8dajo o intenzivnem sanjanju. Ekstremno visoke doze melatonina (50 mg) zelo podalj\xc5\xa1ajo REM fazo spanja in sanjanje pri ljudeh brez ali z narkolepsijo. Mnoga psihoaktivna zdravila kot na primer kanabis in LSD (lizer\xc5\xa1ka kislina dietilamid) zvi\xc5\xa1ujeta sintezo melatonina. Nepolarne (lipidotopne) indolne halucinogene droge opona\xc5\xa1ajo aktivnost melatonina v budnem stanju in obe delujeta na ista podro\xc4\x8dja mo\xc5\xbeganov.\n_START_SECTION_\nAvtizem\n_START_PARAGRAPH_\nPosamezniki z avtizmom imajo lahko ni\xc5\xbejo stopnjo melatonina kot zdravi posamezniki. \xc5\xa0tudija iz leta 2008 je dokazala, da imajo tudi neprizadeti star\xc5\xa1i avtistov ni\xc5\xbejo stopnjo melatonina, in sicer je primanjkljaj povezan z nizko aktivnostjo gena ASMT, ki kodira zadnji encim v sintezi melatonina.\n_START_SECTION_\nPotencialne medicinske indikacije\n_START_PARAGRAPH_\nMelatonin so prou\xc4\x8devali za zdravljenje raka, imunskih bolezni, kardiovaskularnih bolezni, depresije, SAD(sezonska depresija), motnje cirkadianega ritma spanja in seksualne disfunkcije. Alfred J. Lewy in ostali raziskovalci so ugotovili, da mogo\xc4\x8de izbolj\xc5\xa1a neujemanje cirkadianega ritma in SAD. Osnovne raziskave ka\xc5\xbeejo, da melatonin lahko igra pomembno vlogo pri spreminjanju posledic zlorabe drog, kot je kokain.\n_START_SECTION_\nZdravljenje motenj cirkadianega ritma\n_START_PARAGRAPH_\nStandardno zdravljenje sindroma zapoznele faze spanja in spalno-budnega sindroma, ko 24h ne spi\xc5\xa1, zdravimo tako, da vzamemo eksogeni melatonin zve\xc4\x8der, skupaj s svetlobno terapijo. To uporabljajo tudi za zdravljenje drugih motenj cirkadialnega ritma kot so jet lag( ljudje ki potujejo \xc4\x8dez ocean) in problem ljudi, ki delajo rotirano oz. v no\xc4\x8dnih izmenah. \xc4\x8ce melatonin vzamemo 30 do 90 minut pred spanjem deluje kot blag hipnotik, zato ker se njegova koncentracija v krvi dvigne hitreje, kot bi se zaradi lastne mo\xc5\xbeganske produkcije. \xc4\x8ce vzamemo majhno dozo ve\xc4\x8d ur pred spanjem, melatonin v skladu s fazo krivulje odziva ne povzro\xc4\x8di spanja, ampak deluje kot kronobiotik(vidiki, ki vplivajo na biolo\xc5\xa1ko \xc4\x8dasovno strukturo).\n_START_SECTION_\nZa\xc5\xa1\xc4\x8dita pred ishemi\xc4\x8dno po\xc5\xa1kodbo\n_START_PARAGRAPH_\nTestiranje melatonina na podganah je pokazalo, da zmanj\xc5\xa1a po\xc5\xa1kodbo tkiv pri ishemiji v mo\xc5\xbeganih in na srcu, vendar tega niso testirali na ljudeh.\n_START_SECTION_\nU\xc4\x8denje, spomin in Alzheimer\n_START_PARAGRAPH_\nMelatoninski receptorji so pomembni pri procesu u\xc4\x8denja in spomina pri mi\xc5\xa1kah. Melatonin lahko spremeni elektrofiziolo\xc5\xa1ki proces povezan s spominom kot je dolgoro\xc4\x8dno potenciranje. Prva javno objavljena evidenca, da bi melatonin lahko bil uporaben pri zdravljenju Alzheimerjeve bolezni je bila demonstracija, da ta hormon prepre\xc4\x8di nevronsko smrt zaradi izpostavljenosti beta amiloidnemu proteinu, ki je nevrotoksi\xc4\x8dna substanca in se akumulira v mo\xc5\xbeganih bolnika z motnjami. Melatonin prav tako inhibira agregacijo beta amiloidnega proteina v mo\xc5\xbeganih v nevrotoksi\xc4\x8dne mikroagregate, ki so osnova za nevrotoksi\xc4\x8dnost tega proteina, ki povzro\xc4\x8da smrt nevronov in nevrofibrilarne pentlje - te so drugi patolo\xc5\xa1ki znak Alzheimerjeve bolezni._NEWLINE_Melatonin pri podganah prepre\xc4\x8duje hiperfosforilacijo tau proteina, ki prav tako lahko povzro\xc4\x8di tvorbo nevrofibrilarne pentlje. Te najdemo tudi v hipotalamusu pri bolnikih z Alzheimerjevo boleznijo, kjer negativno vplivajo na telesno produkcijo melatonina. Ti bolniki imajo specifi\xc4\x8dno stisko, ki se ka\xc5\xbee kot pove\xc4\x8dana popoldanska vznemirjenost. \xc5\xa0tudije ka\xc5\xbeejo na u\xc4\x8dinkovito zdravljenje z melatoninom, ki ga bolnik vzame zve\xc4\x8der.\n_START_SECTION_\nMotnje pozornosti s hiperaktivnostjo (ADHD)\n_START_PARAGRAPH_\nRaziskave ka\xc5\xbeejo, da ko pacient z ADHD vzame melatonin kot metilfenidat se \xc4\x8das, ki je potreben, da zaspi bistveno zmanj\xc5\xa1a. Na daljne uporaba melatonina po treh mesecih ne poka\xc5\xbee  nobenih sprememb v u\xc4\x8dinku kot po enem tednu uporabe melatonina.\n_START_SECTION_\nPlodnost\n_START_PARAGRAPH_\nRaziskovalna ekipa iz Italije je odkrila, da jemanje melatonina zve\xc4\x8der pri \xc5\xbeenskah v menopavzi povzro\xc4\x8di bolj\xc5\xa1e delovanje \xc5\xa1\xc4\x8ditnice in ve\xc4\x8djo raven gonadotropina, kot tudi obnovitev plodnosti in menstruacije ter prepre\xc4\x8devanje depresije povezane z menopavzo. Isto\xc4\x8dasno pa nekateri viri svarijo \xc5\xbeenske naj ne jemljejo melatonina. Ena \xc5\xa1tudija ka\xc5\xbee, da 3 mg melatonina vzetega zve\xc4\x8der dvigne raven prolaktina pri 6 od 7 \xc5\xbeensk. Melatonin prav tako zni\xc5\xbea FSH raven. Verjame se, da ta hormonska sprememba lahko nekaterim \xc5\xbeenskam \xc5\xa1koduje pri plodnosti.\n_START_SECTION_\nToksi\xc4\x8dnost\n_START_PARAGRAPH_\nMelatonin ka\xc5\xbee nizko toksi\xc4\x8dnost pri podganah. Toksi\xc4\x8dnost za podgano: brez opaznega \xc5\xa1kodljivega u\xc4\x8dinka in manj\xc5\xa1i opazni ne\xc5\xbeeleni u\xc4\x8dinki so bili pri 100 in 200 mg/kg/dan, razvojna toksi\xc4\x8dnost pa pri >200mg/kg/dan.\n_START_SECTION_\nGlavoboli\n_START_PARAGRAPH_\n\xc5\xa0tevilne klini\xc4\x8dne \xc5\xa1tudije ka\xc5\xbeejo, da jemanje melatoninskih pripravkov u\xc4\x8dinkuje pri prepre\xc4\x8devanju migrene in glavobolov.\n_START_SECTION_\nMotnje razpolo\xc5\xbeenja\n_START_PARAGRAPH_\nMelatonin se je izkazal kot u\xc4\x8dinkovit pri zdravljenju ene oblike depresije SAD(sezonska depresija), bipolarnih motenj in drugih motenj, kjer so vkju\xc4\x8dene motnje cirkadialnega ritma. Pri bipolarni motnji so opazili zelo veliko ob\xc4\x8dutljivost na svetlobo, kar pomeni zmanj\xc5\xa1ano izlo\xc4\x8danje melatonina zaradi izpostavljanja svetlobi pono\xc4\x8di. To bi bilo v kontrastu s tem, da bipolarni ljudje brez droge ne ka\xc5\xbeejo velike ob\xc4\x8dutljivosti na svetlobo.\n_START_SECTION_\nRak\n_START_PARAGRAPH_\nKlini\xc4\x8dna \xc5\xa1tudija, ki je vsebovala 643 rakavih bolnikov je pokazala, da uporaba melatonina zmanj\xc5\xa1a \xc5\xa1tevilo smrti. Druga klini\xc4\x8dna \xc5\xa1tudija bo kon\xc4\x8dana \xc5\xa1ele leta 2012. Pono\xc4\x8di je raven melatonina zni\xc5\xbean za 50%. Pokazali so, da \xc5\xbeenske s svetlej\xc5\xa1o spalnico imajo ve\xc4\x8djo mo\xc5\xbenost za raka na prsih. Zni\xc5\xbeana produkcija melatonina pono\xc4\x8di pa je verjetni faktor za bistveno vi\xc5\xa1jo pogostost raka pri no\xc4\x8dnih delavcih.\n_START_SECTION_\n\xc5\xbdol\xc4\x8dni kamni\n_START_PARAGRAPH_\nPrisotnost melatonina pri \xc5\xbeol\xc4\x8dnih kamnih ima mnoge za\xc5\xa1\xc4\x8ditne lastnosti kot so: pri pretvorbi holesterola v \xc5\xbeol\xc4\x8d, za\xc5\xa1\xc4\x8diti pred oksidativnim stresom in pri pove\xc4\x8danju mobilnosti \xc5\xbeol\xc4\x8dnih kamnov iz \xc5\xbeol\xc4\x8dnika. Prav tako zmanj\xc5\xa1uje koli\xc4\x8dino holesterola, proizvedenega v \xc5\xbeol\xc4\x8dniku, z uravnavanjem holesterola, ki prehaja skozi \xc4\x8drevesno steno. Pri morskih pra\xc5\xa1i\xc4\x8dkih, melatonin ponovno vzpostavi normalno delovanje z zmanj\xc5\xa1anjem vnetja po spro\xc5\xbeenem holecistitisu, ne glede na to ali ga damo pred ali po za\xc4\x8detku vnetja. Relativno gledano je koncentracija melatonina v \xc5\xbeol\xc4\x8du 2-3 krat vi\xc5\xa1ja nasproti zelo nizkim dnevnim ravnem melatonina v krvi, pri \xc5\xa1tevilnih sesalcih, vklju\xc4\x8dno s \xc4\x8dlovekom.\n_START_SECTION_\nDrugo\n_START_PARAGRAPH_\nMelatonin je vpleten v regulacijo telesne te\xc5\xbee in bi lahko pomagal pri zdravljenju debelosti (posebej ko je kombiniran s kalcijem). Histolo\xc5\xa1ko se verjame, da ima melatonin neke u\xc4\x8dinke tudi pri spolni razvitosti pri vi\xc5\xa1jih organizmih. Vklju\xc4\x8den je vsaj pri sezonskem razmno\xc5\xbeevanju glodalcev.\n_START_SECTION_\nUporaba kot zdravilo ali prehransko dopolnilo\n_START_PARAGRAPH_\nKot zdravilo se melatonin uporablja za sihronizacijo cirkadialne ure na okoljske cikle in lahko ima koristne u\xc4\x8dinke pri zdravljenju nekaterih oblik nespe\xc4\x8dnosti. Njegov terapevtski potencial je omejen z njegovim kratkim biolo\xc5\xa1kim razpolovnim \xc4\x8dasom, slabo biolo\xc5\xa1ko razpolo\xc5\xbeljivostjo in dejstvom, da ima \xc5\xa1tevilne nespecifi\xc4\x8dne aktivnosti. V nedavnih \xc5\xa1tudijah pa ka\xc5\xbee dobre rezultate pri zdravjenju nespe\xc4\x8dnosti pri starej\xc5\xa1ih._NEWLINE_Primaren namen uporabe melatonina je kot naravna pomo\xc4\x8d za bolj\xc5\xa1e spanje. Naklju\xc4\x8dne koristi za zdravje in dobro po\xc4\x8dutje se z dalj\xc5\xa1o uporabo melatonina nabirajo, zaradi njegove vloge kot antioksidant ter spodbujanja imunskega sistema in ve\xc4\x8d komponent endokrinega sistema.\n_START_SECTION_\nOdmerek\n_START_PARAGRAPH_\n\xc5\xa0tudije iz Massachusett in\xc5\xa1tituta za tehnologijo ka\xc5\xbeejo, da naj bi melatoninske tablete, ki se prodajajo kot dodatek, vsebovale tri do desetkratno koli\xc4\x8dino melatonina, ki je potreben za doseganje za\xc5\xbeelenih no\xc4\x8dnih ravni melatonina v krvi, da dose\xc5\xbeemo bolj hiter za\xc4\x8detek spanja.  Odmerki so na\xc4\x8drtovani tako, da dvignejo raven melatonina za ve\xc4\x8d ur, da izbolj\xc5\xa1ajo kvaliteto spanja, ampak nekatere \xc5\xa1tudije ka\xc5\xbeejo, da so manj\xc5\xa1i odmerki npr. 0.3 mg proti 3 mg ravno tako enako u\xc4\x8dinkoviti. Ve\xc4\x8dji odmerki melatonina so lahko kontraproduktivni. Lewy je podprl idejo, da preve\xc4\x8d melatonina vpliva na napa\xc4\x8dno obmo\xc4\x8dje na melatoninski krivulji odziva. Na enem od njegovih predmetov je 0.5 mg bilo u\xc4\x8dinkovitih, 20 mg pa ne.\n_START_SECTION_\nRazpolo\xc5\xbeljivost in varnost\n_START_PARAGRAPH_\nV ve\xc4\x8dini dr\xc5\xbeav je melatonin na voljo brez recepta, ponekod pa le na recept ali pa sploh ni na voljo. Hormon se jemlje peroralno ali sublingvalno, na tr\xc5\xbei\xc5\xa1\xc4\x8du je lahko v obliki kapsul, tablet ali teko\xc4\x8dine. Poznamo pa tudi v obliki transdermalnih obli\xc5\xbeev.\n_START_SECTION_\nPrehransko dopolnilo\n_START_PARAGRAPH_\nV ZDA je melatonin prisoten na tr\xc5\xbei\xc5\xa1\xc4\x8du kot prehransko dopolnilo in ne kot zdravilo, zato FDA predpisi, ki veljajo za zdravila zanj ne veljajo. Vendar bodo nova pravila FDA, ki bodo za\xc4\x8dela veljati junija 2010, zagotovila, da bodo vsa prehranska dopolnila ustrezala zahtevam GMP (dobra proizvodna praksa). V Sloveniji je melatonin prisoten na tr\xc5\xbei\xc5\xa1\xc4\x8du le kot zdravilo Circadin\xc2\xae 2 mg, ki je na negativni listi in ga je mo\xc5\xbeno dobiti le na recept.\n_START_SECTION_\nPediatrija\n_START_PARAGRAPH_\nEmbala\xc5\xbea melatonina svari pred uporabo pri otrocih. Do sedaj je bila narejena le ena dolgoro\xc4\x8dna \xc5\xa1tudija, ki podaja oceno u\xc4\x8dinkovitosti in varnosti pri otrocih. Opazili niso nobenih resnih problemov glede varnosti, ki so jih ocenili s pomo\xc4\x8djo strukturiranega vpra\xc5\xa1alnika za star\xc5\xa1e, v nobenem od 94 prou\xc4\x8devanih primerov. Otroke so povpre\xc4\x8dno spremljali 3,7 let in ugotovili, da je dolgoro\xc4\x8dno zdravljenje pri te\xc5\xbeavah s spanjem bilo u\xc4\x8dinkovito v 88% primerov.\n_START_SECTION_\nPodalj\xc5\xa1ano spro\xc5\xa1\xc4\x8danje pri starej\xc5\xa1ih bolnikih\n_START_PARAGRAPH_\nMelatonin je na voljo kot zdravilo na recept s podalj\xc5\xa1anim spro\xc5\xa1\xc4\x8danjem pod imenom Circadin\xc2\xae, ki ga proizvaja Neurim Pharmaceuticals. EMEA (evropska agencija za zdravila) je dovolila uporabo Circadina 2 mg za paciente stare 55 let ali ve\xc4\x8d kot monoterapijo za kratkotrajno zdravljenje primarne nespe\xc4\x8dnosti pri kateri je zna\xc4\x8dilna slaba kakovost spanca.\n_START_SECTION_\nNe\xc5\xbeeleni stranski u\xc4\x8dinki\n_START_PARAGRAPH_\nMelatonin povzro\xc4\x8da zelo malo ne\xc5\xbeelenih stranski u\xc4\x8dinkov, v prvih treh mesecih, ko ga zdravi ljudje jemljejo v nizkih dozah. Sistemati\xc4\x8dni pregled leta 2006 je posebej pogledal u\xc4\x8dinkovitost in varnost uporabe melatonina v dveh kategorijah: motnje spanja, ki so sekundarnega pomena druge diagnoze in motnje spanja kot so jet lag in izmensko delo, kjer je spanje omejeno. Kombinirani rezutati devetih \xc5\xa1tudij ka\xc5\xbeejo, da osebe s sekundarno motnjo spanja preferirajo melatonin pred placebom, vendar ni signifikantne razlike. Kakorkoli, ko so izklju\xc4\x8dili en deviant(podatek, ki bistveno odstopa) \xc5\xa1tudije je bil melatonin signifikantno bolj\xc5\xa1i kot placebo. Podobne rezultate so dobili pri izmenskem delu in jet lagu. \xc5\xa0tudije zaklju\xc4\x8dujejo, da je melatonin varen pri kratkotrajni uporabi. V ve\xc4\x8dini svojih analiz tako navajajo, da ni signifikantne razlike med melatoninom in placebom, celo najpogostej\xc5\xa1i ne\xc5\xbeeleni u\xc4\x8dinki o katerih so poro\xc4\x8dali: glavobol, omoti\xc4\x8dnost, slabost in zaspanost, se ne razlikuje signifikantno med melatoninom in placebom. Podobna analiza, ki jo je opravila ista ekipa eno leto prej o u\xc4\x8dinkovitosti in varnosti eksogenega melatonina pri zdravljenju primarne motnje spanja je ugotovila, da obstaja nekaj dokazov, ki ka\xc5\xbeejo na to, da je melatonin u\xc4\x8dinkovit pri zdravljenju sindroma zapoznele faze spanja ter da je njegova uporaba varna pri kratkotrajnem jemanju do treh mesecev. Ne\xc5\xbeeleni u\xc4\x8dinki pri nekaterih ljudeh, zlasti pri visokih odmerkih ( 3 mg / dan ali ve\xc4\x8d) so: glavobol, slabost, razdra\xc5\xbeljivost, hormonska nihanja, \xc5\xbeive sanje in no\xc4\x8dne more ter zmanj\xc5\xa1an pretok krvi. Melatonin povzro\xc4\x8da zaspanost, zato je potrebna previdnost pri vo\xc5\xbenji in opravljanju s stroji. Pri avtoimunskih boleznih obstaja nevarnost, da melatonin izbolj\xc5\xa1a ali poslab\xc5\xa1a simptome zaradi imunomodulacije. \xc5\xa0tudija na dr\xc5\xbeavni Penn College of Medicine v Milton S. Hershey Medical Center ugotavlja, da posamezniki, ki imajo ortostatsko intoleranco ali bolezen srca, ki povzro\xc4\x8di zni\xc5\xbean krvni pritisk in omejen dotok krvi v mo\xc5\xbegane, ko \xc4\x8dlovek stoji lahko privede do poslab\xc5\xa1anja simptomov ob jemanju melatonina. Do tega pride, ker melatonin zmanj\xc5\xa1a \xc5\xbeiv\xc4\x8dno aktivnost. Uporaba melatonina pridobljenega iz \xc5\xbeivalskega tkiva predstavlja nevarnost oku\xc5\xbebe z virusi, medtem ko te nevarnosti pri sinteznem melatonu ni.'